
CONVOCATÒRIA PER A LA CONCESSIÓ D’UN AJUT ECONÒMIC “XEC NADÓ” DE CARÀCTER UNIVERSAL A LES FAMÍLIES DELS HOSTALETS DE PIEROLA EN QUÈ HAGI TINGUT LLOC EL NAIXEMENT O ADOPCIÓ DE FILLS O FILLES, DES DE L’1 DE DESEMBRE DE 2024 AL 30 DE NOVEMBRE DE 2025

1.- Indicació de l’aprovació de les Bases Reguladores Específiques i diari oficial on s’han publicat

Per acord de Ple de data 18 de setembre de 2024 es va aprovar la modificació de les Bases Reguladores per a la concessió d’un ajut econòmic “Xec Nadó” de caràcter universal a  les famílies dels Hostalets de Pierola en què hagi tingut lloc el naixement o adopció de fills o filles. 

Aquestes Bases Reguladores Específiques van ser objecte de publicació en el Butlletí Oficial de la Província CVE 202410153575 de data 26 de setembre de 2024.

2.- Quantia de les subvencions a atorgar i consignació pressupostària

La quantia de la subvenció serà de 480,00€ pel naixement o adopció de cada fill/a consistent en: vals  de compra per bescanviar en productes de nadons, en la farmàcia del municipi.

El pressupost màxim que es destinarà  per a la concessió d’aquests ajuts objecte de la present convocatòria serà de 10.000,00 euros i anirà a càrrec de l’aplicació pressupostària 231 48003 Transferències Xec Nadó

3.- Objecte, condicions i finalitat de les subvencions

L’objecte i finalitat de les subvencions de la present convocatòria és proporcionar suport econòmic de caràcter universal a les famílies dels Hostalets de Pierola  i contribuir a sufragar les despeses extraordinàries que comporta el naixement o adopció de fills o filles.

4.- Procediment de concessió

El procediment de concessió de les subvencions objecte d’aquesta convocatòria serà el de concurrència no competitiva.

5.- Requisits per la sol·licitud i forma d’acreditar-los

1-  Podran ser beneficiaris/àries d’aquestes subvencions el pare o la mare que exerceixi la pàtria potestat o el tutor/a legal del menor, nascut o adoptat des de l’1 de desembre  de 2024 al 30 de novembre de 2025.

2. En tots els casos les persones beneficiàries hauran de trobar-se al corrent de les obligacions tributàries amb l'Ajuntament dels Hostalets de Pierola  i han de complir amb els requisits estipulats a l’article 13 de la Llei 38/2003, de 17 de novembre, General de Subvencions.

No es podran beneficiar de l’ajut els demandants de l’ajut o nucli familiar convivent que tinguin  deutes pendents de pagament amb l’Ajuntament dels Hostalets de Pierola

3. Que un dels dos progenitors o adoptants estigui empadronat/da a Els Hostalets de Pierola  i almenys la mare, el pare o tutors/es tingui una antiguitat mínima d’un any d'empadronament previ al naixement o adopció. Així mateix, el nen o nena ha d’estar empadronat a Els Hostalets de Pierola.

4. En cas de separació dels progenitors, el/la sol·licitant haurà d’acreditar que té assignada la guàrdia i custòdia del fill/a objecte de l’ajut.

5. La concurrència d’aquests requisits s’acreditarà en el moment de presentar la sol·licitud, mitjançant la presentació dels documents que s’indiquen a l’article següent.

6.- Documents que han d’acompanyar a la sol·licitud

A la sol·licitud (segons model normalitzat) de subvenció caldrà adjuntar la documentació següent: 

· Fotocòpia del DNI o equivalent de la persona sol·licitant.
· Declaració responsable de no estar incurs en cap de les prohibicions per a ser beneficiari de subvencions previstes a la Llei 38/2003, de 17 de novembre, General de Subvencions i al Reial Decret 887/2006, de 21 de juliol, pel que s'aprova el Reglament de la Llei 38/2003.
· Còpia del llibre de família o còpia de la resolució judicial de constitució de l’adopció.
· En cas de separació, document acreditatiu de tenir la guarda i custòdia del menor

L'Ajuntament podrà comprovar en qualsevol moment la veracitat de les dades declarades. En cas d'incompliment per part dels perceptors/es de qualsevol de les obligacions previstes en aquestes bases, l'Ajuntament dels Hostalets de Pierola procedirà, previ tràmit d'audiència, a l'anul·lació o revocació total o parcial de l’ajut, amb l'obligació inherent de les persones beneficiàries de retornar les quantitats percebudes més els interessos corresponents, sens perjudici de les responsabilitats en que hagin pogut incórrer per la falsedat en la seva declaració.

L’esmentada documentació haurà de presentar-se en qualsevol de les llengües cooficials de Catalunya, anirà degudament signada per la persona sol·licitant i serà original o còpia degudament autenticada.

7.- Termini, forma i  lloc de presentació de les sol·licituds

El termini per a la presentació de sol·licituds serà fins el dia 29 de desembre de 2025 i començarà l’endemà de la data de publicació de la convocatòria a l’e-tauler del Hostalets de Pierola.

Les sol·licituds podran presentar-se per escrit mitjançant el compliment  del model normalitzat, que serà signat per l’interessat/da o pel  legal representant de l’entitat.

El model normalitzat de sol·licitud (annex 1 de les bases), podrà trobar-se a la pàgina web de l’Ajuntament dels Hostalets de Pierola https://www.elshostaletsdepierola.cat.

Les sol·licituds conjuntament amb la documentació exigida al punt 6 s’hauran de presentar al  Registre de l’Ajuntament.

També es podran  presentar en qualsevol dels llocs que preveu l’article 16 de la Llei 39/2015, d’1 d’octubre, de Procediment Administratiu Comú de les Administracions Públiques.

La presentació de la sol·licitud de subvenció pressuposa el coneixement i l’acceptació de les normes que la regulen. 

8.- Rectificació de defectes o omissions en la documentació

En cas que la documentació presentada sigui incorrecta o incompleta, es requerirà al/a la beneficiari/ària, per tal que en el termini de deu dies hàbils a partir del dia següent a la notificació, procedeixi a la seva rectificació o a les esmenes necessàries, amb la indicació que si no ho fa així s’entendrà per desistit de la seva sol·licitud.

9.-  Òrgans competents per a la instrucció i la proposta de concessió

Les sol·licituds presentades seran avaluades per la Regidoria d’Acció Social.

Per tal de verificar el compliment dels requisits establerts a la base 5a de la present convocatòria en relació a l’antiguitat i inscripció d’alta per naixement en el padró d’habitants es realitzarà la consulta per part del Departament d’Atenció Ciutadana a les dades existents en el padró municipal d’habitants, emetent el corresponent informe favorable, o en cas contrari indicant el motiu de denegació.

L'atorgament de la subvenció es realitzarà mitjançant Decret Alcaldia

10.-  Termini de resolució i de notificació 

El termini màxim de resolució serà, com a màxim, de tres mesos des de la presentació de la sol·licitud. 

Un cop acordada la concessió de les subvencions, aquestes seran notificades als interessats en un termini màxim de 10 dies des de la data d’aprovació de la resolució, d’acord amb allò previst a l’article 40 de la Llei 39/2015, d’1 d’octubre, de Procediment Administratiu Comú de les Administracions Públiques.

El venciment del termini màxim sense haver-se notificat la resolució legitima els interessats per entendre desestimada per silenci administratiu la sol·licitud de concessió de la subvenció.

11.- Règim de recursos

La resolució que s’adopti posarà fi a la via administrativa, per la qual cosa podrà interposar-se contra la mateixa recurs potestatiu de reposició en el termini d’un mes a comptar des del dia següent al de la seva notificació, o bé directament recurs contenciós administratiu davant els Jutjats contenciós administratius de Barcelona en el termini de dos mesos.

12.- Criteris objectius d’atorgament de la subvenció

Tractant-se d’un procediment de concurrència no competitiva i de conformitat amb el que es preveu a l’article 24.4 de la Llei General de Subvencions, com que no figuren en el procediment ni són tinguts en compte altres fets ni altres al·legacions i proves que les adduïdes per les persones interessades, la resolució serà adoptada sense cap tràmit d’audiència prèvia.

13.- Mitjans de publicació

Les subvencions atorgades seran objecte de publicitat, amb indicació de la convocatòria, l’aplicació pressupostària, el/la beneficiari/ària, la quantitat concedida, la finalitat de la subvenció,  conforme es vagin publicant al Sistema Nacional de Publicitat de Subvencions i Ajuts Públics, a través de la seva tramesa a la Base de Dades Nacional de Subvencions.”

